Dagens arbejde i Radiohuset på Rosenørns Allé. Vi følger Kaptajn Jespersen i løb fra sporvognen om morgenen, telefonpigens private snak med kæresten, pressechefens rundgang i huset, reportage fra en fiskerbåd, der afløses af fiskerinoteringerne og rødspætten, der serveres i husets kantine. Hannah Bjarnhof læser kinesiske digte og afløses af Gunnar Nu i Idrætsparken under en fodboldkamp mod England, damen fra Statens Husholdningsråd taler om hvidkål, medens Radioorkesteret øver sig til Torsdagskoncert. Selve koncerten er filmens højdepunkt og slutning med det store symfoniorkester og koret. Filmen er fremstillet i forbindelse med Statsradiofoniens 25 års jubilæum.